Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie (ES) č. 1185/2003 o odstraňovaní plutiev žralokov na palube plavidiel /* KOM/2011/0798 v konečnom znení - 2011/0364 (COD) */





DÔVODOVÁ SPRÁVA 1. OBSAH NÁVRHU Nariadenie Rady (ES) č. 1185/2003 o odstraňovaní plutiev žralokov na palube plavidiel[1] stanovuje všeobecný zákaz postupu, pri ktorom sa odstraňujú žralokom plutvy, pričom zvyšné časti žralokov sa vyhadzujú do mora. Nariadenie (ES) č. 1185/2003 umožňuje členským štátom, aby vydávali osobitné rybolovné povolenia dovoľujúce spracovanie na palube, pri ktorom sa môžu plutvy žralokov oddeľovať od tiel. S cieľom zabezpečiť, aby hmotnosť plutiev zodpovedala hmotnosti tiel, bol stanovený pomer hmotnosti plutiev k hmotnosti tela žraloka. Keďže sa však takéto spracovanie uskutočňuje na palube plavidiel, plutvy a telá môžu byť vyložené v rôznych prístavoch. Aby mohli inšpektori určiť, či bola dodržaná kvóta plutiev, musia sa spoliehať na záznamy v lodných denníkoch. V takých prípadoch a vzhľadom na rozličnú úroveň kontroly a presadzovania pravidiel v prístavoch na celom svete, kde sa takéto vykládky odohrávajú, odstraňovanie plutiev žralokom sa môže vyskytovať a vyskytuje sa, a často je ťažké ho zistiť, nehovoriac o jeho dokazovaní v súdnom konaní. Tieto okolnosti brzdia zhromažďovanie údajov (napríklad určovanie druhov, štruktúra populácie), ktoré slúžia ako podklady pre vedecké odporúčania na zavedenie opatrení na riadenie a zachovanie rybolovu. EÚ prijala viacero medzinárodných záväzkov na ochranu žralokov v súlade s Kódexom správania sa pre zodpovedný rybolov organizácie OSN pre výživu a poľnohospodárstvo (FAO) a najmä v rámci Medzinárodného akčného plánu na zachovanie a riadenie populácií žralokov (IPOA Sharks), ktorý prijala organizácia FAO v roku 1999. Plán IPOA organizácie FAO bol základom pre oznámenie Komisie o akčnom pláne Európskeho spoločenstva na zachovanie a riadenie populácií žralokov[2] z roku 2009, v ktorom sa Únia zaviazala prijať všetky potrebné opatrenia na zachovania žralokov a na minimalizáciu odpadu a vyhadzovania zvyšných častí ulovených žralokov. Rada podporila celkový prístup a konkrétne ciele Únie stanovené v uvedenom oznámení[3]. Problémom odstraňovania plutiev žralokov sa zaoberajú aj niektoré regionálne organizácie na riadenie rybného hospodárstva, napríklad Medzinárodná komisia pre zachovanie atlantických tuniakov (ICCAT) a Komisia pre tuniaky z Indického oceánu (IOTC), ktoré považujú používanie pomeru hmotností ako nástroja na dokazovanie, že nedochádza k odstraňovaniu plutiev, za problematické z hľadiska kontroly a účinnosti. Mnohí vedci z týchto organizácií jednoznačne uprednostňujú vykladanie žralokov s plutvami prirodzene spojenými s telami. Vedecký, technický a hospodársky výbor pre rybné hospodárstvo (STECF) v reakcii na problém odstraňovania plutiev žralokov odporúča, aby sa všetky druhy pásožiabrovcov vykladali s plutvami/krídlami. Preto s cieľom zabezpečiť primerané riadenie a zachovanie zásob žralokov je vhodné zmeniť a doplniť toto nariadenie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Európska komisia zorganizovala verejné konzultácie zainteresovaných strán a širokej verejnosti v období od 15. 11. 2010 do 21. 2. 2011 s cieľom získať informácie o najprijateľnejšom spôsobe, akým by sa malo zmeniť a doplniť nariadenie Rady (ES) č. 1185/2003. Výsledky konzultácií ukazujú, že za uprednostňovanú možnosť sa považuje prístup neodstraňovať plutvy. Vykonalo sa aj posúdenie vplyvu. 3. PRÁVNE PRVKY NÁVRHU Základným krokom je zmena a doplnenie nariadenia Rady (ES) č. 1185/2003 na právnom základe článku 43 ods. 2 Zmluvy o fungovaní Európskej únie. Návrh patrí do výlučnej právomoci Európskej únie a dodržiava sa zásada proporcionality. Navrhovaným nástrojom je nariadenie Európskeho parlamentu a Rady, keďže iné prostriedky by neboli vhodné na základe skutočnosti, že na zmenu a doplnenie nariadenia je nevyhnutné nariadenie. 4. VPLYV NA ROZPOČET Toto opatrenie neprináša žiadne dodatočné výdavky Únie. 2011/0364 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie (ES) č. 1185/2003 o odstraňovaní plutiev žralokov na palube plavidiel EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru, konajúc v súlade s riadnym legislatívnym postupom, keďže: (1) Nariadením Rady (ES) č. 1185/2003 o odstraňovaní plutiev žralokov na palube plavidiel[4] sa stanovuje všeobecný zákaz postupu, pri ktorom sa odstraňujú žralokom plutvy, pričom zvyšné časti žralokov sa vyhadzujú do mora. (2) Ryby patriace k taxonomickej jednotke Elasmobranchii, ktorá zahŕňa žraloky a rajotvaré ryby, sú vo všeobecnosti veľmi zraniteľné nadmerným výlovom v dôsledku charakteristík ich životného cyklu, teda pomalého rastu, neskorého dospievania a malého počtu mláďat. V uplynulých rokoch boli niektoré populácie žralokov vážne zasiahnuté a ohrozené, pretože sa prudko zvýšil dopyt po produktoch zo žraloka, predovšetkým po plutvách. (3) Nariadenie (ES) č. 1185/2003 umožňuje členským štátom, aby vydávali osobitné povolenia na rybolov dovoľujúce spracovanie na palube, pri ktorom sa môžu plutvy žralokov oddeľovať od tiel. S cieľom zabezpečiť, aby hmotnosť plutiev zodpovedala hmotnosti tiel, bol stanovený pomer hmotnosti plutiev k hmotnosti tela žraloka, avšak po spracovaní môžu byť plutvy a telá vyložené v rôznych prístavoch. V takých prípadoch je používanie tohto pomeru neúčinné a vytvára priestor na výskyt odstraňovania plutiev žralokom. Tieto okolnosti brzdia zhromažďovanie údajov, napríklad určovanie druhov, štruktúra populácie, ktoré slúžia ako podklady pre vedecké odporúčania na zavedenie opatrení na zachovanie rybolovu. (4) Organizácia OSN pre výživu a poľnohospodárstvo (FAO) prijala v roku 1999 Medzinárodný akčný plán na zachovanie a riadenie populácií žralokov, ktorý bol základom pre oznámenie Komisie o akčnom pláne Európskeho spoločenstva na zachovanie a riadenie populácií žralokov[5] z roku 2009, v ktorom sa Únia zaviazala prijať všetky potrebné opatrenia na zachovania žralokov a na minimalizáciu odpadu a vyhadzovania zvyšných častí ulovených žralokov. Rada podporila celkový prístup a konkrétne ciele Únie stanovené v uvedenom oznámení[6]. (5) Vedecký, technický a hospodársky výbor pre rybné hospodárstvo (STECF) v reakcii na problém odstraňovania plutiev žralokov vyzýva na jeho odstránenie bez výnimky a odporúča, aby sa všetky druhy pásožiabrovcov vykladali s plutvami/krídlami. (6) Problémom odstraňovania plutiev žralokov sa vo zvýšenej miere zaoberajú regionálne organizácie na riadenie rybného hospodárstva a ich vedecké inštitúcie uprednostňujú vykladanie žralokov s plutvami prirodzene spojenými s telami. (7) Európska komisia v rámci požadovaného posúdenia vplyvu zorganizovala v rokoch 2010 – 2011 verejné konzultácie s cieľom získať informácie o najprijateľnejšom spôsobe, akým by sa malo zmeniť a doplniť nariadenie Rady (ES) č. 1185/2003. Výsledkom posúdenia vplyvu je, že nariadenie by sa malo zmeniť a doplniť tak, aby sa všetky žraloky museli vykladať s neodstránenými plutvami. Na dosiahnutie základného cieľa zachovať zásoby žralokov a s prihliadnutím na výsledok verejných konzultácií je potrebné a vhodné primerane zmeniť a doplniť nariadenie (ES) č. 1185/2003, PRIJALI TOTO NARIADENIE: Článok 1 Nariadenie (ES) č. 1185/2003 sa mení a dopĺňa takto: (1) Bod 3 článku 2 sa ruší. (2) Za odsek 1 článku 3 sa vkladá tento odsek 1a: „1a. Bez toho, aby bol dotknutý odsek 1, a s cieľom uľahčiť skladovanie na palube, plutvy žraloka sa môžu čiastočne narezať a zložiť k telu žraloka.“ (3) Článok 4 sa ruší. (4) Článok 5 sa ruší. (5) Článok 6 sa nahrádza takto: „Článok 6 Správy 1. Keď rybárske plavidlá plaviace sa pod vlajkou členského štátu chytajú, držia na palube, prekladajú alebo vykladajú žraloky, členský štát vlajky pošle Komisii najneskôr 1. mája súhrnnú ročnú správu o vykonávaní tohto nariadenia počas predchádzajúceho roka. Správa opisuje sledovanie plnenia požiadaviek tohto nariadenia plavidlami a opatrenia na presadzovanie, ktoré prijmú členské štáty v prípadoch neplnenia požiadaviek. Správa poskytuje predovšetkým tieto informácie: – počet vykládok žralokov, – počet vykonaných kontrol, – počet a charakter zistených prípadov neplnenia požiadaviek vrátane úplnej identifikácie plavidla (plavidiel), ktorého sa to týka. 2. Potom ako členské štáty predložia svoju druhú ročnú správu v súlade s odsekom 1, Komisia najneskôr 1. januára 2016 predloží Európskemu parlamentu a Rade správu o fungovaní tohto nariadenia a medzinárodnom vývoji v tejto oblasti.“ Článok 2 Nadobudnutie účinnosti Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ L 167, 4.7.2003, s. 2 [2] KOM(2009)40 [3] EÚ CO 7723/09 zo 17. marca 2009 [4] Ú. v. EÚ L 167, 4.7.2003, s. 2 [5] KOM(2009)40 [6] EÚ CO 7723/09 zo 17. marca 2009